Ir-Regolament tal-Kummissjoni (KE) Nru 1215/2002
tal-5 ta’ Lulju 2002
li jemenda r-Regolament (KE) Nru 20/2002 li jistabbilixxi regoli dettaljati għall-implimentazzjoni ta’ arranġamenti ta’ fornitura speċifiċi għar-reġjuni l-aktar periferiċi introdotti permezz tar-Regolamenti tal-Kunsill (KE) Nru 1452/2001, (KE) Nru 1453/2001 u (KE) Nru 1454/2001
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jwaqqaf il-Komunità Ewropea,
Wara li kkunsidrat ir-Regolament tal-Kunsill (KE) Nru 1452/2001 tat-28 ta’ Ġunju 2001 li jintorduċi miżuri speċfiċi għal ċerti prodotti agrikoli għad-dipartimenti Franċiżi ta’ barra Franza, li jemenda d-Direttiva 72/462/KEE u jabroga r-Regolamenti (KEE) Nru 525/77 u (KEE) Nru 3763/91 (Poseidom) [1], u b’mod partikolari l-Artikolu 22 tiegħu,
Wara li kkunsidrat ir-Regolament tal-Kunsill (KE) Nru 1453/2001 tat-28 ta’ Ġunju 2001 li jintroduċi l-miżuri speċifiċi għal ċerti prodotti agrikoli għall-Azores u Madeira u li jabroga r-Regolament (KEE) Nru 1600/92 (Poseima) [2], u b’mod partikolari l-Artikolu 34 tiegħu,
Wara li kkunsidrat ir-Regolament tal-Kunsill (KE) Nru 1454/2001 tat-28 ta’ Ġunju 2001 li jintroduċi l-miżuri speċifiċi għal ċerti prodotti agrikoli għall-Gżejjer Kanarji u li jabroga r-Regolament tal-Kunsill (KEE) Nru 1601/92 (Poseican) [3], u b’mod partikolari l-Artikolu 20 tiegħu,
Billi:
(1) L-iffissar tal-livell minimu ta’ għajnuna b’rata fissa għall-fornitura lir-reġjuni l-aktar periferiċi skond ir-Regolament tal-Kummissjoni (KE) Nru 20/2002 [4], kif emendat permezz tar-Regolament (KE) Nru 474/2002 [5], jinvolvi l-eżaminazzjoni u l-evalwazzjoni ta’ ammont konsiderevoli ta’ informazzjoni. Billi dak l-istudju qiegħed jieħu iktar minn dak li kien maħsub għalih, id-data li minnha d-disposizzjoni fil-kwistjoni li għandha tapplika għandha tiġi posposta u għandha taħbat mal-bidu tas-sena kalendarja, normalment l-1 ta’ Jannar 2003.
(2) Bħala riżultat ta’ dan, ir-Regolament (KE) Nru 20/2002 għandu jkun emendat.
(3) Il-miżuri pprovduti għalihom f’dan ir-Regolament huma konformi ma’ l-opinjonijiet tal-Kumitati ta’ Amministrazzjoni kollha konċernati,
ADOTTAT DAN IR-REGOLAMENT:
L-Artikolu 1
L-ewwel inċiż tat-tieni subparagrafu ta’ l-Artikolu 30 tar-Regolament (KE) Nru 20/2002 huwa mibdul permezz ta’ dan li ġej:
"- it-tielet u r-raba’ paragrafi ta’ l-Artikolu 6 għandhom japplikaw mill-1 ta’ Jannar 2003,"
.
L-Artikolu 2
Dan ir-Regolament jidħol fis-seħħ fit-tielet jum mill-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fil-5 ta’ Lulju 2002.